b'\n_START_ARTICLE_\nGohar Gasparian\n_START_SECTION_\nBiografie\n_START_PARAGRAPH_\nGohar Gasparian s-a n\xc4\x83scut la 14 decembrie 1924 (conform altor surse, 12 februarie 1922) \xc3\xaen Cairo (conform altor surse, \xc3\xaen satul Ibrahim Sharkiai). A studiat la Academia de Muzic\xc4\x83 din ora\xc8\x99ul natal, fiind instruit\xc4\x83 de profesorii italieni Eliz Feldman \xc8\x99i Vincenzo Carro. \xc3\x8entre 1940-1948 a fost solist\xc4\x83 pentru postul na\xc8\x9bional de radio al Egiptului. \xc3\x8en 1948, a emigrat \xc3\xaen Republica Sovietic\xc4\x83 Socialist\xc4\x83 Armeneasc\xc4\x83, odat\xc4\x83 cu mii de al\xc8\x9bi armeni din Orientul Mijlociu._NEWLINE_Din 1949 a devenit solist\xc4\x83 la Teatrul Na\xc8\x9bional Academic Armean de Oper\xc4\x83 \xc8\x99i Balet \xe2\x80\x9eAleksandr Spendiarian\xe2\x80\x9d, interpret\xc3\xa2nd rolurile principale \xc3\xaen 23 de opere de-a lungul carierei sale. A participat la numeroase concerte, repertoriul s\xc4\x83u con\xc8\x9bin\xc3\xa2nd peste 500 de melodii ale compozitorilor francezi, italieni \xc8\x99i germani precum Johann Sebastian Bach, Wolfgang Amadeus Mozart sau Johann Strauss. A f\xc4\x83cut turnee \xc3\xaen multe ora\xc8\x99e ale URSS \xc8\x99i \xc3\xaen str\xc4\x83in\xc4\x83tate: \xc3\xaen Polonia, Ungaria, Rom\xc3\xa2nia, Anglia, Fran\xc8\x9ba, Japonia, Statele Unite, Canada, Brazilia, Mexic \xc8\x99i Turcia. \xc3\x8en 1951, a fost soprana operei lui Haro Stepanjan, Eroina, primind unul dintre \xe2\x80\x9ePremiile muzicii lui Stalin\xe2\x80\x9d pentru interpretarea sa._NEWLINE_Gasparian a predat muzica la Conservatorul de stat Komitas din Erevan, mul\xc8\x9bi dintre studen\xc8\x9bii ei ajung\xc3\xa2nd soli\xc8\x99ti de clas\xc4\x83 mondial\xc4\x83. Unul dintre elevii s\xc4\x83i, tenorul Tigran Levonian, \xc3\xaei va deveni so\xc8\x9b. \xc3\x8en 1984 a fost numit\xc4\x83 cet\xc4\x83\xc8\x9bean de onoare al ora\xc8\x99ului Erevan. Gohar Gasparian a decedat la data de 16 mai 2007 \xc3\xaen Erevan, fiind \xc3\xaenmorm\xc3\xa2ntat\xc4\x83 \xc3\xaen panteonul parcului Komitas.'